Tänavuste Eesti muusika päevade kriitikateemalises vestlusringis  avaldas Klassikaraadio peatoimetaja Tiia Teder imestust, et filharmoonilises struktuuris kavandatavad muudatused pole pälvinud meedia tähelepanu. Tegelikult ei tahtnud asjaosalised ise suuremat avalikustamist enne, kui plaan küps. Nüüd siis moodustas see teema kultuuriminister Laine Jänese sõnavõtu põhiosa. Minister selgitas, et pool aastat "kirgi kütnud ja rattaid käima pannud" muudatuste liikumapanevaks jõuks on olnud ER segakoori tegevuse lõpetamisega tekkinud ja üha kasvanud vajadus suure  (oratooriumi)koori järele. Peatumata pikemalt ideel moodustada ERSO ja loodava koori baasil uus struktuur, möönis ta, et selle ettevalmistamiseks liikus 2010. aasta alguses kaks muusikakollektiivi (RAM ja Hortus Musicus) Eesti Kontserdi (EK) haldusalast ERSO struktuuri.